11. ΑΠΟΦΑΣΗ ΥΠΟΥΡΓΟΥ ΕΘΝΙΚΗΣ ΑΜΥΝΑΣ Αριθ. Φ.700/11/40852 Σ. 155 της 9 Μαρτ./29 Απρ. 1998 (ΦΕΚ Β΄391) Επέκταση δικαιώματος νοσηλείας στο ναυτικό. Έχοντας υπόψη: α. Τις διατάξεις του άρθρ. 55 του Ν.Δ. 721/1970 «Περί Οικονομικής Μερίμνης και Λογιστικού των Ε.Δ.». β. Το Ν.Δ. 176/74 «Περί διαχειρίσεως των εκ νοσηλείας ιδιωτών εσόδων του Ναυτικού Νοσοκομείου Αθηνών» (ΦΕΚ 346 Α/1974). γ. Τη σχετική υπ΄αριθ. Φ.700/14.4.97 εισήγηση του ΕΠΥΕΘΑ/ΔΚΔΔΣ/ΤΜΣ. δ. Το γεγονός ότι από την παρούσα απόφαση δεν προκύπτει επιβάρυνση σε βάρος του προϋπολογισμού του ΥΠΕΘΑ, καθ΄ όσον τα έξοδα νοσηλείας τυχόν νοσηλευομένων της κατηγορίας που αναφέρεται παρακάτω θα επιβαρύνουν τελικώς τον ασφαλιστικό τους φορέα, αποφασίζουμε: Άρθρ.1.-Παραχωρούμε το δικαίωμα νοσηλείας στο Ναυτικό Νοσοκομείο Αθηνών των μονίμων πολιτικών υπαλλήλων του Υπουργείου Εμπορικής Ναυτιλίας, των συγγενών τους Α βαθμού σε ευθεία γραμμή κατά την κατιούσα (τέκνα) και των συζύγων αυτών και εφ΄ όσον οι παραπάνω δικαιούνται περιθάλψεως εις βάρος του Δημοσίου, δηλαδή είναι κάτοχοι βιβλιαρίων νοσηλείας. Άρθρ.2.-Η δαπάνη νοσηλείας των στο άρθρ. 1 αναφερομένων, θα βαρύνει τους ασφαλιστικούς τους φορείς με τα ισχύοντα τιμολόγια του ΥΥΠΚΑ και θα πραγματοποιείται κατά τις ισχύουσες διατάξεις. Άρθρ.3.-Έναρξη εφαρμογής της παρούσης ορίζεται η ημερομηνία δημοσιεύσεώς της στην Εφημερίδα της Κυβερνήσεως.

[Source: greek_legal_code_raptarchis | Tokens: 1263]